REGLAMENT DE RÈGIM INTERN DE L'INSTITUT UNIVERSITARI DE GEOGRAFIA - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/367)
  + [Valencià](/va/acuerdo/367)






Selector de idioma

Leer

* [Español](/es/acuerdo/367)
* [Valencià](/va/acuerdo/367)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE L'INSTITUT UNIVERSITARI DE GEOGRAFIA[Butlletí Oficial Universitat d'Alacant](/ca/Publicacion)
==========================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE L'INSTITUT UNIVERSITARI DE GEOGRAFIA

Data d'aprovació
:   26/07/2006

Data de publicació
:   28/07/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=367.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/367)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/367)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE L'INSTITUT UNIVERSITARI DE GEOGRAFIA&url=https://www.boua.ua.es/va/acuerdo/367)

**Títol:** REGLAMENT DE RÈGIM INTERN DE L'INSTITUT UNIVERSITARI DE GEOGRAFIA

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 26 de juliol de 2006

REGLAMENT DE RÈGIM INTERN DE L'INSTITUT UNIVERSITARI DE GEOGRAFIA DE LA UNIVERSITAT D'ALACANT  
    
    
 ÍNDEX  
    
 TÍTOL PRELIMINAR  
 Art. 1. Naturalesa  
 Art. 2. Competències  
 Art. 3. Composició  
 Art. 4. Procediment i condicions d'incorporació a l'Institut Universitari de Geografia  
 TÍTOL I: ÒRGANS DE L'INSTITUT UNIVERSITARI DE GEOGRAFIA  
 Art. 5. Òrgans de l'Institut Universitari de Geografia  
 CAPÍTOL I: ÒRGANS COL·LEGIATS  
 SECCIÓ 1a: CONSELL DE L'INSTITUT UNIVERSITARI DE GEOGRAFIA  
                         Art. 6. Competències  
                         Art. 7. Composició  
                         Art. 8. Convocatòria d'eleccions   
                         Art. 9. Comissió Electoral  
                         Art. 10. Procediment electoral  
 SECCIÓ 2a: COMISSIÓ PERMANENT DEL CONSELL DE L'INSTITUT UNIVERSITARI DE GEOGRAFIA  
                         Art. 11. Competències  
                         Art. 12. Composició  
                         SECCIÓ 3a: FUNCIONAMENT DELS ÒRGANS COL·LEGIATS  
 Art. 13. Règim de sessions del Consell d’Institut Universitari de Geografia  
 Art. 14. Règim de sessions de la Comissió Permanent del Consell d’Institut Universitari de Geografia  
                         Art. 15. Règim jurídic i funcionament dels òrgans col·legiats  
             CAPÍTOL II: ÒRGANS UNIPERSONALS  
 SECCIÓ 1a: DIRECTOR DE L'INSTITUT UNIVERSITARI DE GEOGRAFIA  
                         Art. 16. Competències   
                         Art. 17. Elecció   
                         Art. 18. Mandat, remoció, nomenament i cessament  
 SECCIÓ 2a: SECRETARI DE L'INSTITUT UNIVERSITARI DE GEOGRAFIA  
                         Art. 19. Nomenament, substitució i cessament  
                         Art. 20. Funcions  
 TÍTOL II: MITJANS MATERIALS I HUMANS. PLA D'INVESTIGACIÓ I DOCÈNCIA  
 Art. 21. Pla d'investigació i docència  
 Art. 22. Mitjans materials  
 Art. 23. Gestió pressupostària  
 TÍTOL III: REFORMA DEL REGLAMENT  
 Art. 24. Reforma del Reglament  
 DISPOSICIÓ ADDICIONAL  
 DISPOSICIONS TRANSITÒRIES  
 Primera. Mandat dels membres del Consell de l'Institut Universitari de Geografia  
 Segona. Mandat del director de l'Institut Universitari de Geografia  
 DISPOSICIÓ DEROGATÒRIA  
 DISPOSICIÓ FINAL  
    
    
   
    
 TÍTOL PRELIMINAR  
    
 Article 1. Naturalesa  
    
 La missió primordial de l'Institut Universitari de Geografia de la Universitat d'Alacant és la promoció, el desenvolupament i la pràctica de tota investigació relativa als estudis geogràfics. També en constituirà una finalitat específica el perfeccionament en les tècniques geogràfiques d'estudiants universitaris i postgraduats. En l'àmbit de competències de l'Institut entren, així mateix, l'organització de cursos de doctorat i la prestació d'assessorament tècnic.  
    
 Article 2. Competències  
 Corresponen a l'Institut Universitari de Geografia les competències següents:  
 a-       Promoure, desenvolupar i avaluar els seus plans i programes d'investigació.  
 b-       Organitzar i desenvolupar programes i estudis de postgrau i especialització, després de l'informe dels departaments en els quals s'integren les àrees de coneixement implicades en els esmentats programes o estudis.  
 c-       Fomentar l'especialització i actualització científica.  
 d-       Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.  
 e-       Cooperar amb els altres òrgans de la Universitat en la realització de les seues funcions.  
 f-        Promoure contractes amb persones, universitats o entitats públiques o privades per a la realització de treballs de caràcter científic, tècnic o artístic, com també per al desenvolupament dels ensenyaments d'especialització o activitats específiques de formació.  
 g-       Qualsevol altra comesa que hi assignen les lleis, l'Estatut i els reglaments de la Universitat.   
    
 Article 3. Composició  
 Pertanyen a l'Institut Universitari de Geografia:  
 a-       El personal docent i investigador doctor que s'hi incorpore, autoritzat pels diferents departaments universitaris.  
 b-       Els becaris d'investigació adscrits a l'Institut.  
 c-       Els investigadors propis contractats o assignats a l'Institut, d'acord amb les normes i convenis reguladors.  
 d-       L'alumnat matriculat en els seus ensenyaments.  
 e-       El personal d'administració i serveis adscrit a l'Institut.  
    
 Article 4. Procediment i condicions d'incorporació a l'Institut Universitari de Geografia  
 La incorporació a l'Institut Universitari de Geografia del personal docent i investigador, a petició d'aquest, haurà de tenir l'autorització del departament al qual estiga adscrit i, si escau, de l'institut universitari d'investigació al qual ja es trobe incorporat.  
 A més, la incorporació haurà de ser aprovada pel Consell de l'Institut Universitari de Geografia. Per a fer-ho, caldrà el vot favorable de la majoria qualificada dels membres que el componen. S'entendrà per majoria qualificada els dos terços dels membres del Consell de l'Institut Universitari.  
 Per a sol·licitar l'adscripció a l'Institut Universitari de Geografia s'exigirà una dedicació mínima del 30 % de la investigació total del sol·licitant. Per als membres de l'Institut que utilitzen alguna dependència de l'edifici dels Instituts Universitaris (en forma de laboratori o com a despatx), aquesta dedicació ascendirà al 50 %.  
 La incorporació del sol·licitant serà comunicada al vicerector amb competències en la matèria.  
    
 TÍTOL I: ÒRGANS DE L'INSTITUT UNIVERSITARI DE GEOGRAFIA  
    
 Article 5. Òrgans de l'Institut Universitari de Geografia  
 El govern, la representació i l'administració de l'Institut s'articula a través dels òrgans següents:  
 a-       Col·legiats:   
 §         El Consell d'Institut Universitari de Geografia  
 §         La Comissió Permanent del Consell d'Institut Universitari de Geografia  
 b-       Unipersonals:  
 §         El director de l'Institut Universitari de Geografia  
 §         El secretari de l'Institut Universitari de Geografia  
    
 CAPÍTOL I: ÒRGANS COL·LEGIATS  
    
 SECCIÓ 1a: EL CONSELL DE L'INSTITUT UNIVERSITARI DE GEOGRAFIA  
    
 Article 6. Competències  
 Corresponen al Consell de l'Institut Universitari de Geografia les competències següents:  
 a-       Elaborar i aprovar la proposta de Reglament de règim intern, així com la seua modificació.  
 b-       Triar i remoure, si escau, el director de l'Institut.  
 c-       Triar i remoure, si escau, els representants de l'Institut en les diferents comissions de la Universitat.  
 d-       Participar en els procediments d'avaluació del personal docent i investigador.  
 e-       Participar en els procediments d'avaluació, certificació i acreditació de la Universitat que afecten les activitats que porta a terme.  
 f-        Aprovar-ne la proposta de pressupost i la liquidació de comptes.  
 g-       Establir les necessitats de personal i materials que siguen necessàries per al desenvolupament de les activitats de l'Institut i gestionar els espais i mitjans materials de què dispose.  
 h-       Aprovar el pla d'investigació i docència i la memòria anual, abans de l'inici de cada curs acadèmic.  
 i-         Aprovar l'informe previ d'adscripció dels seus membres a altres instituts universitaris d'investigació, com també els informes sobre recepció de membres d'altres departaments o instituts.  
 j-         Proposar programes i estudis de postgrau i especialització en matèries pròpies de l'Institut o en col·laboració amb altres departaments, instituts universitaris d'investigació o altres centres.  
 k-       Conèixer, coordinar i difondre les activitats investigadores dels membres de l'Institut.  
 l-         Fixar els criteris per a avaluar i supervisar, si escau, l'activitat investigadora dels seus membres.  
 m-      Conèixer, a través de l'informe del director, l'estat d'execució del pressupost assignat pel consell de Govern de la Universitat.  
 n-       Qualsevol altra que hi atribuïsca la normativa vigent.  
    
 Article 7. Composició  
 1.        El Consell d'Institut Universitari de Geografia, òrgan de govern d'aquest, està integrat per:  
 a-       Tots els membres doctors adscrits.  
 b-       Un representant del personal d'administració i serveis destinat en el centre.  
 c-       Un representant dels becaris d'investigació adscrits.  
 d-       Un representant de l'alumnat matriculat en els ensenyaments de postgrau que, si escau, impartisca l'Institut.  
 2.        La part electiva del Consell de l''Institut es renovarà cada dos anys, a través d'eleccions convocades a aquest efecte pel director, d'acord amb el que dispose aquest Reglament i, en els aspectes no previstos, en la normativa pròpia de la Universitat que siga d'aplicació.  
    
 Article 8. Convocatòria d'eleccions  
 1.        L'elecció dels representants es farà per sufragi universal, lliure, igual, directe i secret, necessàriament dins del període lectiu i sense que puga coincidir amb els terminis de convocatòria d'exàmens ordinaris.   
 El sufragi és un dret personal i indelegable, i el vot no podrà ser per correu ni anticipat.  
    
 2.        Cap persona podrà exercir el dret de sufragi actiu i passiu en més d'un cos electoral. Els electors que pertanyen a més d'un cos electoral haurien de comunicar a la Comissió Electoral, en el termini establit, l'adscripció a aquell en el qual volen exercir el seu dret de sufragi. En cas contrari, la Comissió Electoral, d'ofici, adscriurà l'elector al cos menys nombrós d'entre els quals forme part.  
 3.        Les eleccions seran convocades un mes abans de la finalització del mandat, en sessió del Consell d'Institut, durant la qual s'aprovarà el calendari electoral i es farà el sorteig dels membres de la Comissió Electoral.  
 4.        El calendari electoral inclourà, com a mínim, les següents dates i terminis:  
 a-       Data d'exposició pública del cens electoral provisional.  
 b-       Termini de presentació de reclamacions contra el cens provisional.  
 c-       Data de publicació del cens definitiu.  
 d-       Termini de presentació de candidatures.  
 e-       Data de proclamació provisional de candidats.  
 f-        Termini de presentació de reclamacions contra l'acte de proclamació provisional de candidats.  
 g-       Data de proclamació definitiva de candidats.  
 h-       Data de la jornada de votació i horari.  
 i-         Data de proclamació provisional de candidats electes.  
 j-         Termini de presentació de reclamacions contra l'acte de la proclamació provisional de candidats electes.  
 k-       Data de proclamació definitiva de candidats electes.  
 5.        La convocatòria d'eleccions, juntament amb el calendari electoral, es farà pública en els taulers d'anuncis de l'Institut Universitari de Geografia i, si escau, en la seua pàgina web, i serà remesa al Consell d'Alumnes.  
    
 Article 9. Comissió Electoral  
 1.        La Comissió Electoral estarà formada per un professor doctor pertanyent als cossos docents universitaris, que exercirà de president, un membre del personal d'administració i serveis, que en serà el secretari, i un estudiant, que actuarà com a vocal, tots ells adscrits a l'Institut.  
 Els membres de la Comissió Electoral, i també els suplents, seran designats per sorteig públic celebrat en el Consell d'Institut.   
 2.        Els membres de la Comissió Electoral són inelegibles, excepte renúncia. En aquest cas seran substituïts pel membre suplent que corresponga.  
 Quan hi haja impossibilitat manifesta de substitució entre els integrants d'un determinat col·lectiu, el director de l'Institut Universitari de Geografia podrà variar la composició de la Comissió Electoral i fer un nou sorteig per a designar els nous membres.  
 3.        Les competències de la Comissió Electoral són:  
 a-       Publicar el cens provisional d'electors.   
 b-       Resoldre, si escau, les reclamacions contra el cens provisional i aprovar el cens definitiu.  
 c-       Proclamar provisionalment les candidatures presentades, una vegada comprovades les causes d'inelegibilitat.  
 d-       Resoldre, si escau, les reclamacions contra la proclamació provisional de candidats i fer-ne la proclamació definitiva.  
 e-       Constituir-se en mesa electoral el dia fixat per a l'acte de la votació.   
 f-        Proclamar provisionalment els candidats electes.  
 g-       Resoldre, si escau, les reclamacions contra la proclamació provisional de candidats electes i fer-ne la proclamació definitiva.  
 h-       Interpretar i aplicar la normativa electoral i qualsevol altra que es derive d'aquesta que siga procedent per a l'adequat desenvolupament dels procediments electorals.  
 4.        La Comissió Electoral tindrà la seu en la secretaria de l'Institut, on es remetran les consultes i reclamacions que s'hi dirigisquen.  
 5.        Els acords de la Comissió Electoral s'adoptaran per majoria simple. El quòrum necessari per a la constitució de la Comissió Electoral requerirà la presència de dos dels seus membres com a mínim.  
 6.        Els acords de la Comissió Electoral són recurribles en alçada davant el rector de la Universitat d'Alacant.  
 7.        Finalitzat el procés electoral, la Comissió Electoral remetrà a la secretaria de l'Institut tota la documentació derivada perquè l'arxive i la custodie.  
    
 Article 10. Procediment electoral  
 1.        Els membres de la Comissió Electoral, titulars i suplents, es reuniran abans de l'inici de la votació per a constituir-se en mesa electoral. Els suplents substituiran els seus respectius titulars en cas d'absència d'aquests.  
 Si per incompareixença d'alguns dels membres de la mesa electoral no fóra possible constituir-la, aquells que es troben presents podran designar lliurement les persones més idònies, i sempre que siga possible dins del mateix col·lectiu per a garantir el bon desenvolupament de l'elecció, o encomanar aquesta designació al director de l'Institut.  
 2.        Quan el nombre de representants a elegir siga igual o superior al d'electors, els integrants del col·lectiu en el qual es donen aquestes circumstàncies seran proclamats per la Comissió Electoral membres del Consell d'Institut.  
 3.        Quan el nombre de candidatures presentades siga igual o inferior al nombre de representants a elegir, no serà necessari fer la votació, i seran proclamats com a membres del Consell d'Institut aquests candidats.  
 4.        Quan dos o més candidats obtinguen el mateix nombre de vots, es donarà preferència per proclamar-lo membre del Consell de l'Institut Universitari de Geografia al candidat que porte més temps vinculat a la Universitat d'Alacant al cos electoral pel qual ha presentat la seua candidatura. En el cas de l'alumnat, serà elegit el de més edat.  
    
 SECCIÓ 2a: COMISSIÓ PERMANENT DEL CONSELL D'INSTITUT UNIVERSITARI DE GEOGRAFIA  
    
 Article 11. Competències  
 Les competències de la Comissió Permanent seran aquelles que hi delegue el Consell d'Institut Universitari de Geografia. No seran delegables les establides en els apartats a), b), c) f) i j) de l'article 6 d'aquest Reglament.  
    
 Article 12. Composició  
 La Comissió Permanent del Consell de l'Institut Universitari de Geografia estarà formada per vuit persones:  
 §         El director de l'Institut Universitari de Geografia  
 §         El secretari de l'Institut Universitari de Geografia  
 §         3 representants elegits pels professors doctors adscrits a l'Institut Universitari de Geografia i entre ells mateixos.  
 §         El representant del personal d'administració i serveis.  
 §         El representant dels becaris d'investigació adscrits.  
 §         El representant dels estudiants, si escau.  
    
 La Comissió Permanent es renovarà en aquelles fraccions que siguen necessàries quan un dels seus membres siga baixa a petició pròpia o bé quan deixe de pertànyer al col·lectiu que representa.  
    
 SECCIÓ 3a: FUNCIONAMENT DELS ÒRGANS COL·LEGIATS  
    
 Article 13. Règim de sessions del Consell d'Institut Universitari de Geografia  
 El Consell d'Institut es reunirà:  
 a-       En sessió ordinària, com a mínim dues vegades al semestre.  
 b-       En sessió extraordinària sempre que siga convocat pel director, a iniciativa pròpia o quan ho sol·liciten, com a mínim, una cinquena part dels seus membres.  
 Presidirà les sessions el director de l'Institut, i actuarà com a secretari el de l'Institut.  
    
 Article 14. Règim de sessions de la Comissió Permanent del Consell d'Institut Universitari de Geografia  
 La Comissió Permanent del Consell de l'Institut es reunirà les vegades que siga necessari, a instància del director o quan ho sol·liciten, com a mínim, una cinquena part dels seus membres.  
 Presidirà les sessions el director de l'Institut, i actuarà com a secretari el de l'Institut.  
    
 Article 15. Règim jurídic i funcionament dels òrgans col·legiats  
 1.        La convocatòria dels òrgans col·legiats, que es comunicarà preferentment per via electrònica, correspondrà al president i haurà de ser notificada assegurant que la reben els seus membres amb una antelació mínima de quaranta-vuit hores, excepte els casos d'urgència.  
 La convocatòria haurà de contenir l'ordre del dia de la sessió, i la informació sobre els temes objecte de la convocatòria estarà a la disposició dels membres en el mateix termini.  
 L'ordre del dia serà fixat pel president, que tindrà en compte, si escau, les peticions dels altres membres formulades amb prou antelació.  
 El president inclourà obligatòriament en l'ordre del dia els temes que li hagen sigut presentats per escrit, amb prou antelació, per un mínim d'un deu per cent dels membres de l'òrgan.  
 2.        Excepte disposició contrària d'aquest Reglament, el quòrum per a la vàlida constitució de l'òrgan col·legiat a l'efecte de celebració de sessions, deliberacions i presa d'acords requerirà la presència del president i secretari o, si escau, de qui els substituïsquen, i de la meitat, com a mínim, de la resta de components, en primera convocatòria.  
 Si no hi haguera quòrum, l'òrgan col·legiat es constituirà en segona convocatòria mitja hora després de l'assenyalada per a la primera. A l'efecte del que estableix l'apartat anterior, hi haurà prou amb la presència del president i secretari, o dels seus substituts, i l'assistència de la tercera part dels membres de l'òrgan.  
 3.        Els acords seran adoptats per la majoria simple dels assistents a la sessió, excepte els casos en els qual la normativa vigent preveja una altra majoria.   
 Excepte previsió expressa en contra en la normativa vigent, les referències al règim d'acords es computaran tenint en compte el nombre de membres que a cada moment componguen l'òrgan.  
 No podrà ser objecte de deliberació o acord cap assumpte que no figure en l'ordre del dia de la sessió, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.  
 4.        Els membres de l'òrgan col·legiat podran fer constar en l'acta el seu vot contrari a l'acord adoptat, la seua abstenció o el sentit del seu vot favorable, i els motius que el justifiquen. Així mateix, podran sol·licitar la transcripció íntegra de la seua intervenció o proposta, sempre que s'aporten en l'acte o en el termini que assenyale el president el text que s'hi corresponga fidelment, i es farà constar així en l'acta o unint-ne a aquesta una còpia.  
 Els membres que discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.  
 Les votacions es faran a mà alçada. No obstant això, la votació serà secreta quan es tracte d'elecció de persones o quan ho sol·licite una cinquena part, com a mínim, dels assistents.  
 5.        Llevat de disposició en contra en la normativa vigent, qualsevol membre podrà delegar el seu dret en un altre membre de l'òrgan col·legiat.  
 La delegació haurà de constar per escrit i ser notificada al president de l'òrgan en el moment de la constitució de la sessió.  
 A l'efecte d'establir quòrum per a la vàlida constitució de l'òrgan i les majories per a l'adopció d'acords, es considerarà present el membre que n'haja exercit la delegació, i s'atorgarà eficàcia al vot que per ell emeta, si escau, el membre delegat.  
    
 CAPÍTOL II: ÒRGANS UNIPERSONALS  
    
 SECCIÓ 1a: DIRECTOR DE L'INSTITUT UNIVERSITARI DE GEOGRAFIA  
    
 Article 16. Competències  
 1.        Corresponen al director de l'Institut Universitari de Geografia les competències següents:  
 a-       Representar l'Institut, dirigir-lo i coordinar-ne la gestió ordinària.  
 b-       Convocar i presidir les reunions del Consell d'Institut i de la Comissió Permanent, assegurant el compliment de les lleis i d'aquest Reglament, dirigint i moderant les deliberacions, com també suspendre-les quan aprecie que hi concorre causa justificada.  
 c-       Executar els acords adoptats pel Consell d'Institut.  
 d-       Informar el Consell d'Institut dels acords adoptats i de les actuacions seguides per la Comissió Permanent.  
 e-       Supervisar l'execució dels plans d'activitats a desenvolupar per l'Institut i elaborar-ne la memòria anual.  
 f-        Vetlar pel compliment de la dedicació del personal docent i investigador.  
 g-       Dirigir l'activitat del personal d'administració i serveis adscrit a l'Institut.  
 h-       Proposar al rector el nomenament del secretari.  
 i-         Informar el Consell d'Institut, com a mínim semestralment, de l'estat d'execució del pressupost assignat pel Consell de Govern de la Universitat d'Alacant.  
 j-         Qualsevol altra funció que li atribuïsquen aquest Reglament, la legislació vigent i l'Estatut de la Universitat d'Alacant, com també les que hi puga delegar el Consell de l'Institut.  
 2.        En cas de vacant, absència, malaltia o altra causa legal, les funcions del director seran assumides pel catedràtic d'universitat que acredite més antiguitat com a tal.   
    
 Article 17. Elecció   
 1.        El Consell de l'Institut elegirà el director entre els professors i investigadors doctors membres de l'Institut Universitari de Geografia, amb dos trams d'investigació reconeguts com a mínim.  
 2.        L'elecció de director de l'Institut serà per votació nominal i secreta. El vot serà personal i indelegable, sense que siga admissible el vot anticipat.  
 3.        Amb una antelació mínima d'un mes per a concloure el període de mandat ordinari, se celebrarà una sessió del Consell de l'Institut Universitari de Geografia en la qual es convocaran les eleccions, i es determinarà la data i l'horari de la sessió de Consell de l'Institut en la qual es votarà, i que serà convocada amb aquest exclusiu objecte.  
 4.        En la sessió del Consell de l'Institut en la qual haja de portar-se a terme l'elecció, amb caràcter previ a l'inici d'aquesta, es farà el sorteig públic de la mesa electoral entre els membres presents del Consell. No podran formar part d'aquesta els candidats.   
 La mesa electoral estarà formada per tres membres, i s'intentarà que estiguen representats els col·lectius de professors, alumnat i personal d'administració i serveis.  
 La mesa electoral resoldrà les reclamacions que pogueren ocasionar-se en la votació, escrutini i proclamació del candidat electe i adoptarà les mesures necessàries per a garantir el secret de la votació.  
 Actuarà de president d'aquesta sessió del Consell de l'Institut Universitari de Geografia el personal docent i investigador de la mesa electoral. En el cas que la mesa estiga integrada per més d'un membre d'aquest col·lectiu, la presidència correspondrà al de més antiguitat en la Universitat d'Alacant.  
 5.        Conclosa la votació, la mesa electoral farà, en la mateixa sessió del Consell, l'escrutini, que tindrà caràcter públic.  
 6.        Resultarà elegit el candidat que obtinga el major nombre de vots. Els casos d'empat es resoldran a favor del candidat de major categoria en els cossos docents universitaris i, si persisteix la igualtat, a favor del de més antiguitat en la Universitat d'Alacant en el cos corresponent.  
 7.        Si no s'hi presentara cap candidat, el director cessant o qui exercisca les seues funcions continuarà exercint-les. En aquest cas, es farà una nova convocatòria per a l'elecció de director en el termini màxim d'un mes.  
    
 Article 18. Mandat, remoció, nomenament i cessament  
 1.        El mandat del director serà de quatre anys. La reelecció sera possible una sola vegada.  
 2.        El director de l'Institut podrà ser remogut pel Consell de l'Institut. La moció de censura haurà de ser presentada, com a mínim, per una cinquena part dels membres del Consell, i requerirà per a ser aprovada el vot favorable de la majoria absoluta dels membres que el componen.  
 Seran d'aplicació en aquests casos les previsions que arreplega l'article 85 de l'Estatut de la Universitat d'Alacant.  
 3.        El nomenament i el cessament del director, d'acord amb les propostes del Consell de l'Institut, corresponen al rector.  
    
 SECCIÓ 2a: SECRETARI DE L'INSTITUT UNIVERSITARI DE GEOGRAFIA  
    
 Article 19. Nomenament, substitució i cessament    
 1.        El secretari serà nomenat pel rector, a proposta del director de l'Institut, d'entre els doctors membres amb dedicació a temps complet, de l'Institut Universitari de Geografia.  
 2.        En cas de vacant, absència o malaltia, el secretari serà substituït pel doctor més jove del Consell de l'Institut.  
 3.        El secretari cessarà en el càrrec a petició pròpia, a proposta del director o quan concloga el mandat d'aquest. En aquest últim cas, continuarà en el seu càrrec interinament mentre no es produïsca el nomenament de nou director.  
    
    
 Article 20. Funcions    
 Al secretari correspon l'elaboració i custòdia de les actes i documents oficials de l'Institut, la col·laboració en la coordinació de la gestió d'aquest, donar fe dels acords del Consell, i si escau de la Comissió Permanent, i totes les funcions que li puga encomanar el director.  
    
    
 TÍTOL II: MITJANS MATERIALS I HUMANS. PLA D'INVESTIGACIÓ I DOCÈNCIA  
    
    
 Article 21. Pla d'investigació i docència    
 L'Institut Universitari de Geografia elaborarà anualment un pla d'investigació i docència que, proposat pel seu Consell, s'elevarà al Consell de Govern de la Universitat perquè l'aprove.  
    
    
 Article 22. Mitjans materials    
 1.        El pressupost propi de l'Institut serà assignat directament pel Consell de Govern i serà gestionat d'acord amb el títol V de l'Estatut de la Universitat d'Alacant, i també en la normativa de gestió pressupostària pròpia de la Universitat.  
 2.        En aquest pressupost es consignaran, a més dels ingressos directes de la Universitat, els que procedisquen de contractes, subvencions o altres ingressos específics dels docents i investigadors de l'Institut, en els termes que establisca la Universitat.  
 3.        La distribució dels espais i mitjans materials de què dispose, si escau, l'Institut entre els seus membres haurà de portar-se a terme atenent la seua respectiva activitat docent i investigadora.  
    
    
 Article 23. Gestió pressupostària    
 1.        Correspon al Consell d'Institut aprovar la distribució de la proposta del pressupost de l'Institut, com també la liquidació de comptes d'aquest.  
 2.        El pressupost serà gestionat d'acord amb el que preveu en l'Estatut de la Universitat d'Alacant, així com en la normativa de gestió pressupostària pròpia de la Universitat.  
 3.        El director d'Institut informarà, com a mínim semestralment, el Consell de l'Institut de l'estat d'execució del pressupost de l'Institut.   
    
    
 TÍTOL III: REFORMA DEL REGLAMENT    
 Article 24. Reforma del Reglament    
 1.        Aquest Reglament podrà reformar-se a proposta del director de l'Institut o d'un terç dels membres del Consell de l'Institut.  
 2.        L'aprovació de la proposta de reforma del Reglament requerirà un quòrum qualificat de la majoria absoluta dels membres del Consell d'Institut.  
 3.        Una vegada aprovada, la proposta de reforma del Reglament serà elevada al Consell de Govern.  
    
    
 DISPOSICIÓ ADDICIONAL  
    
 Totes les denominacions contingudes en aquest Reglament d'òrgans unipersonals de govern, representació, càrrecs i membres de la comunitat universitària, i també qualsevol altra denominació que s'hi faça en gènere masculí o femení s'entendran fetes i s'utilitzaran indistintament en qualsevol dels gèneres, segons el sexe del titular que els exercisca o de la persona a la qual faça referència.  
    
 DISPOSICIONS TRANSITÒRIES  
    
 Primera. Mandat dels membres del Consell de l'Institut Universitari de Geografia  
    
 Els membres del Consell de l'Institut elegits d'acord amb el Reglament Electoral per a la primera elecció de consells de departaments, instituts universitaris d'investigació i els seus directors, aprovat pel consell de Govern de la Universitat d'Alacant de 18/11/2004, continuaran exercint el càrrec fins que es complisca el mandat.  
    
    
 Segona. Mandat del director de l'Institut Universitari de Geografia  
    
 El director de l'Institut elegit d'acord amb el procediment indicat en la disposició transitòria primera continuarà en l'exercici del seu càrrec fins que es complisca el mandat previst en aquest Reglament.  
    
 DISPOSICIÓ DEROGATÒRIA  
    
 Queda derogat el Reglament de règim intern de l'Institut de Geografia, aprovat per acord de Junta de Govern de 28 de novembre de 1986.   
    
 DISPOSICIÓ FINAL  
    
 Aquest Reglament entrarà en vigor l'endemà de la seua publicació en el Butlletí Oficial de la Universitat d'Alacant, després de ser aprovat pel Consell de Govern.





[Carretera Sant Vicent del Raspeig s/n  
03105 Sant Vicent del Raspeig - Alacant  
 Tel. 17 643 3351 - Fax 67 685 2834](https://www.google.es/maps/@37.174718,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12754&trk=tyah&trkInfo=tarId%4X8769950933346%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)